ગાંધીનગરમાં સરકારે બનાવેલા અલગ અલગ પ્રકારના આવાસો ધૂળ ખાઇ રહ્યાં છે જેમાં કોઇનો વસવાટ નથી. માર્ગ-મકાન વિભાગના આંકડા પ્રમાણે હાલ પાટનગરમાં 2000થી વધુ સરકારી આવાસમાં વસવાટ નથી. ખાલી આવાસના કારણે સરકારને બેવડું નુકશાન થાય છે. એક તો આવાસનો વપરાશ ન થતો હોઇ ભાડાની આવક ગુમાવવી પડે છે અને બીજું તેની મરામતનો ખર્ચ વધી જાય છે. સરકારી આવાસ માટે સરકારે પ્રાઇવેટાઇઝેશન કરી દેવું જોઇએ તેવું એક નિવૃત્ત ઇજનેરનું સૂચન છે. તેઓ કહે છે કે સરકારે આધાર પુરાવા ચેક કરીને સરકારી આવાસ ખાનગી કંપનીઓના કર્મચારીઓ અથવા તો પ્રાઇવેટ નોકરી કરતાં માન્યતા પ્રાપ્ત કર્મચારીઓને ભાડે આપી દેવા જોઇએ. સરકારને ભાડાની આવક થશે અને આવાસનું મેઇનન્ટેન્સ પણ આવશે નહીં. ગાંધીનગરમાં 17 હજાર જેટલા સરકારી આવાસો બનાવવામાં આવેલા છે જે તેના કર્મચારીઓને ફાળવવામાં આવે છે. સરકાર જો આ દિશામાં વિચારે તો 2000 આવાસો પૈકી એકનું સરેરાશ માસિક ભાડું 4000 નક્કી કરવામાં આવે તો સરકારને મહિને 80 લાખની આવક થઇ શકે છે.